THAI คาดผลประกอบการ Q4/58 พลิกมีกำไร -Cabin Factor เฉลี่ย 80%
THAI คาดผลประกอบการ Q3/58 จะดีขึ้นกว่า Q2/58 มอง Q4/58 ผลประกอบการพลิกมีกำไร -Cabin Factor เฉลี่ย 80% เนื่องจากเป็นฤดูกาลท่องเที่ยว
26 ส.ค. 2558

นายจรัมพร โชติกเสถียร กรรมการผู้อำนวยการใหญ่ บริษัท การบินไทย จำกัด (มหาชน) หรือ THAI เปิดเผยว่า บริษัทคาดว่าผลประกอบการในไตรมาส 3/58 จะดีขึ้นกว่าไตรมาส 2/58 และในไตรมาส 4/58 คาดว่ากลับมาพลิกมีกำไร ภายใต้คาดการณ์อัตราส่วนบรรทุกผู้โดยสาร (cabin factor) ที่ 80% เนื่องจากเป็นช่วงฤดูกาลท่องเที่ยว
ขณะที่ นายวรเนติ หล้าพระบาง กรรมการผู้จัดการหน่วยธุรกิจการบินไทยสมายล์ THAI สายการบินไทยสมายล์ เปิดเผยว่า จากเหตุระเบิดสี่แยกราชประสงค์ส่งผลให้นักท่องเที่ยวจากจีนยกเลิกการจองตั๋วในช่วงปลายเดือน ส.ค.ถึงต้นเดือน ก.ย.นี้ ประมาณ 10% แต่เชื่อว่าจะส่งผลกระทบระยะสั้น อย่างไรก็ตาม คาดหวังว่านักท่องเที่ยวจีนจะกลับมา โดยเฉพาะในช่วงต้นเดือน ต.ค. ที่มีวันหยุดยาวในช่วงวันชาติของจีน